b'\n_START_ARTICLE_\nGabi Novak\n_START_SECTION_\n\xc5\xbdivotopis\n_START_PARAGRAPH_\nRo\xc4\x91ena je 1936. u Berlinu. Njen otac \xc4\x90uro Novak je s Hvara, a majka Elizabeth Reiman je Njemica iz Berlina. Djetinjstvo je provela u Berlinu. Po\xc4\x8detkom Drugog svjetskog rata, obitelj se preselila na Hvar. Otac joj je poginuo 1945. godine._NEWLINE_U Zagrebu je zavr\xc5\xa1ila grafi\xc4\x8dki smjer u \xc5\xa0koli primjenjene umjetnosti. Radila je u Vjesniku, a zatim u Zagreb filmu kao crta\xc4\x8dica i scenograf. Posu\xc4\x91ivala je glasove animiranim likovima. Njene vokalne sposobnosti primijetio je Bojan Adami\xc4\x8d i pozvao je da gostuje na koncertima Big Benda u Ljubljani. Pjevala je pjesmu \xe2\x80\x9eSretan put\xe2\x80\x9d iz filma H-8. Uskoro je nastupila na Zagrebfestu s pjesmom \xe2\x80\x9eLjubav ili \xc5\xa1ala\xe2\x80\x9d. Na Bledskom jazz festivalu 1958., pjevala je u duetu s Louisom Armstrongom. 1964. godine dobila je ponudu da pjeva na zapadnom tr\xc5\xbei\xc5\xa1tu, ali je odustala od toga jer nije htjela pristati na promjenu izgleda i druge uvjete. Pa\xc5\xbeljivo je birala pjesme i pjevala samo one koje su joj se svi\xc4\x91ale. Vjen\xc4\x8dala se za Stipicu Kalogjeru, ali su se razveli nakon nekoliko godina. Svoj je drugi brak sklopila s Arsenom Dedi\xc4\x87em 1970 , a tri godine poslije rodila je sina Matiju Dedi\xc4\x87a. Arsen Dedi\xc4\x87 je napisao veliki broj skladbi koje je Gabi Novak otpjevala. Dobila je Porina za najbolju \xc5\xbeensku vokalnu izvedbu za izvedbe na albumu \xe2\x80\x9ePjesma je moj \xc5\xbeivot\xe2\x80\x9d 2003. i za poseban doprinos hrvatskoj zabavnoj glazbi 2006.'